Správa zo zahraničnej pracovnej cesty
1.  Účastník ZPC:
Miroslava Klempová, Mgr.
Ministerstvo školstva, vedy, výskumu a športu SR
Pracovisko Stromová 9, 813 30 Bratislava
Štátny radca, Odbor celoživotného vzdelávania
Jazyky: angličtina C1, nemčina B2

2.  Zahraničná pracovná cesta:
Grécko, Thessaloniki, 12.-14.10.2016
Cedefop
Účasť na druhom Policy learning fóre s názvom „Definovanie a koncipovanie vzdelávacích výstupov pre kvalifikácie v OVP“
Cesta bola hradená zo zdrojov Cedefopu

3.  Rámcový program pobytu:
13.10.2016 09:00 – 18:45
14.10.2016 09:00 – 13:00
Cedefop, Europe 123, 57001 Thessaloniki (Pylea)

4.  Stručný priebeh rokovaní, resp.  študijného pobytu:

13.10. 09:00 – 18:45

•	Otvorenie podujatia
Fórum otvorila Mara Brugia, zástupkyňa riaditeľa organizácie Cedefop. V úvodnom prejave formulovala očakávania od fóra, ktoré malo hlavný cieľ v nadviazaní na predošlé a zaviesť výmenu praxe v koncepcii vzdelávacích výstupov medzi členskými štátmi. Na jej príhovor nadviazal Koen Nomden z Európskej komisie, ktorý ocenil podujatie a zdôraznil dôležitosť tejto témy v kontexte súčasného diania v Európe.
•	Plenárne sedenie
V plenárnej diskusii odznelo celkovo päť príspevkov:
•	Slava Pevec Grm sa vyjadrila k publikácii „Application on learning outcomes approaches across Europe“ a k prieskume implementácie vzdelávacích výstupov v 33 krajinách Európy. Stručne predstavila výzvy spojené s aplikáciou tohto prístupu a uviedla predmetnú publikáciu, ktorá je dostupná už aj v oficiálnej diseminácii Cedefopu.
•	Jens Bjornavold predstavil prítomným prvú verziu Príručky ku koncepcii vzdelávacích výstupov a stručne zhrnul jej kľúčové posolstvá.
•	Karin Luomi Messerer prezentovala prvotné výstupy z prieskumu, ktorý realizuje niekoľko svetových inštitúcií v oblasti vzdelávacích výstupov. Vybrali vzorku kvalifikácií, ktoré majú korene v OVP a robia medzinárodné porovnanie s krajinami na celom svete – z desiatich krajín EÚ, štyroch krajín v susedstve EÚ a trinástich krajín, ktoré vyselektovalo UNESCO (napríklad Filipíny, Kórea, Nový Zéland, Spojené Arabské Emiráty, Costa Rica, Zambia, Namíbia,...). Štúdia by mala vyjsť v roku 2017.
•	Bodil Nagell Holbaek a Ranghild Falch predstavili príklad Nórska a prístupu tejto krajiny k implementácii vzdelávacích výstupov vo všetkých stupňoch a druhoch vzdelávania.
•	Eva Heinimann zo Švajčiarska predstavila prístup krajiny, ako aj unikátnu metódu fázových workshopov ku kvalifikáciám, ktoré najprv vedú s mladšou generáciou pracovníkov v odvetví, potom so staršou generáciou, s odborníkmi a napokon ako fórum so vzdelávateľmi. Tento prístup je v krajine veľmi oceňovaný a prispieva k lepšiemu uplatneniu absolventov na trhu práce.
•	Pracovné skupiny; Navštívený seminár: Rovnaký jazyk? Dilemy a príležitosti pri koncepcii vzdelávacích výstupov
Workshop viedla Rena Psifidou, expertka Cedefopu. V úvode boli predstavené dve modelové situácie aplikácie prístupu vzdelávacích výstupov v Estónsku (Kulli All) a na Malte (Malcolm Micallef). Obaja prezentujúci sa zároveň snažili identifikovať najväčšie výzvy, ktoré so sebou prináša práca v oblasti vzdelávacích výstupov.
Po prezentáciách nasledovala práca v skupine. Prítomní boli rozdelení na menšie tímy, ktoré diskutovali o hlavných otázkach workshopu:
•	Ako sa môžu vzdelávacie výstupy stať spoločným jazykom medzi svetom vzdelávania a práce; medzi krajinami?
•	Do akej miery by sa mal formát a terminológia štandardizovať na európskej úrovni?
•	Čo z koncepcie vzdelávacieho výstupu by malo zostať adaptabilné na lokálne podmienky?
•	Aké hlavne výzvy a príležitosti v tejto problematike vidíte?
Na záver sa vytvoril sumár z postrehov skupiny, ktorý bude k dispozícii dodatočne.

	14.10.2016 09:00 – 13:00
•	Plenárne sedenie
V rannom plenárnom sedení boli prestavené závery z práce v skupine. Zoltan Loboda, expert z Maďarska skonštatoval, že v tejto problematike je na mieste vyššia miera koordinácie, ako aj spolupráce.
•	Pracovné skupiny; Navštívený seminár: Tvorba Príručky na koncepciu vzdelávacích výstupov
Pracovnej skupine predsedal Jens Bjornavold z Cedefopu, ktorý na začiatku upriamil pozornosť prítomných na obsah Príručky a predstavil otázky workshopu:
•	Akú pridanú hodnotu by mohla takáto Príručka priniesť?
•	Na čo by sa mala sústrediť? Aké úlohy a témy by pre ňu mali byť ústredné?
•	Aká miera spolupráce je potrebná na to, aby sa Príručka vyvinula a posilnila?
•	Ako by mohla byť Príručka diseminovaná a široko používaná?
•	Ako by mohla Príručka podporiť vzájomné učenie sa a komunity praktizujúcich?
Nakoľko bolo na pracovnú skupinu menej času, prítomní sa rozdelili do menších skupín a vybrali si otázky, na ktoré sa zamerali a začali diskusiu. V záverečnom zhrnutí výstupov z workshopu však pozitívne prijatie takejto Príručky dominovalo reakcie.
•	Kľúčové informácie zo seminárov
Vedúci workshopov stručne predstavili výstupy práce, ktoré budú zverejnené Cedefopom dodatočne.
•	Komentáre a pozorovania medzinárodných expertov
Priebeh podujatia a svoje postrehy prezentovali Michael Graham z ETF, Manish Joshi z National Skill Development Corporation India a Stavorula Bibila z Univerzity v Birminghame. Celkové prijatie podujatia bolo pozitívne.
•	Záver
James Joachim Calleja, riaditeľ Cedefopu sa poďakoval prítomným za odvedenú prácu na podujatí a pripomenul webovú stránku inštitúcie, ktorá sa pomaly naplní predstavenými prezentáciami a výstupmi z diskusií. Vyjadril konštatovanie, že je potrebná ďalšia koordinácia v tejto záležitosti.

5.  Odporúčané závery:
Na základe účasti na fóre je podľa účastníčky nutné sledovať ďalší vývoj v tejto problematike, nakoľko ovplyvňuje všetky druhy a stupne vzdelávania. Zároveň účastníčka odporúča, aby sa SR zapájala do výmeny skúseností s ČŠ.

Úlohy zo stretnutia nevyplynuli.

6.   Prehľad prinesenej dokumentácie a miesto jej uloženia
	Z konferencie boli prinesené publikácie: Application on learning outcomes approaches across Europe a prvá verzia Príručky ku koncepcii vzdelávacích výstupov.
Materiály sú dostupné u Mgr. Klempovej v kancelárii č. 350 na Stromovej č. 9.

7.   Osobitne vyhodnotený očakávaný prínos ZPC
	Podujatie splnilo svoj účel – Ministerstvo školstva, vedy, výskumu a športu SR sa zúčastnilo na významnom podujatí, ktoré sa zaoberalo formuláciou vzdelávacích výstupov. Je veľmi komplikované koncipovať ich pre jednotlivé druhy a stupne vzdelávania tak, aby mali univerzálnu výpovednú hodnotu. Na podujatí vznikol priestor na zdieľanie praxe a spoločnú koordináciu v rámci členských štátov EÚ.

8.    Spôsob zverejnenia výsledkov ZPC, prenos získaných informácií
-

Súhlasím so zverejnením správy na internete - áno

Správu vypracoval: Mgr. Miroslava Klempová
Dátum: 18.10.2016
Správu schválil:  Mgr. Monika Korkošová
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.